*Дражына А.Р., настаўнік беларускай мовы і літаратуры*

**ЧАРОЎНЫ КУФЭРАК «ЗАЛАЦІНКІ НАРОДНАЙ МУДРАСЦІ»**

**Мэты і задачы:** развіваць пазнавальную актыўнасць і маўленчую культуру вучняў, іх творчыя і інтэлектуальныя здольнасці, фарміраваць уменне працаваць у камандзе; абуджаць пачуццё гонару за сваё мінулае, адказнасць за зберажэнне і захаванне моўных скарбаў, народнай спадчыны.

**Абсталяванне:** куфэрак, карткі з заданнямі, карткі з фразеалагізмамі, словы для перакладу, запісы на дошцы.

**Ход мерапрыемства**

**1.Арганізацыйны момант** (у мерапрыемстве прымаюць удзел дзве каманды)

**2. Паведамленне тэмы і мэты гульні**

Запрашаю прыняць удзел у нашым мерапрыемстве, якое называецца “Залацінкі народнай мудрасці”. Зычу вам поспехаў у гульні.

*(стук у дзверы)*

-Чуеце, дзеці, нехта стукае? Так! Заходзьце, калі ласка!

*(уваходзяць Літарынка і Дзед Усявед)*

Дзед Усявед. Гэта Паставіцкая школа?

Дзеці. Так!

Літарынка. Шосты клас?

Дзеці. Так!

Дзед Усявед. Ой, ці не спазніліся мы?

Дзеці. Не!

Дзед Усявед. Вось мы атрымалі запрашэнне ў вашу школу, але заблукалі, добра, што сустрэлі дзяўчыку, і яна прывяла нас да вас.

Літарынка.

Ой, як у вас прыгожа, а які цудоўны куфэрак!А колькі гасцей у вас сёння?

Дзед Усявед. А як называецца ваша мерапрыемства?

Дзеці. “Залацінкі народнай мудрасці”.

Літарынка. Вельмі прыгожая назва!

Дзед Усявед. А што гэта за “залацінкі”*?(вучні адказваюць: прыказкі, прымаўкі, фразеалагізмы, загадкі, крылатыя словы, афарызмы)*

**3. Асноўная частка**

**3.1 Уступнае слова настаўніка**

Запрашаем вас да нашай гульні. Будзеце нашым журы.

Беларусы заўсёды мелі схільнасць да трапнага, вобразнага слова, ведалі шмат прыказак, загадак, крылатых выслоўяў і афарызмаў. Гэта характарызавала іх як народ назіральны і разважлівы, кемлівы і дасціпны. Усе трапныя ўстойлівыя выразы і словазлучэнні і называюць народнай мудрасцю.

Беларусы маюць цэлае багацце моўных залацінак, якія пры ўмелым выкарыстанні ўпрыгожваюць, аздабляюць як вуснае, так і пісьмовае маўленне, робяць гаворку яркай, насычанай, вобразнай і сакавітай. Залацінкі народнай мудрасці з’яўляюцца яркімі сродкамі выказвання думак і пачуццяў. Гэта прыказкі*(Хто працуе, той і мае. Не руш чужога і не бойся нікога. Сказаў, як звязаў),* фразеалагізмы *(адвесці душу, адкрыць сэрца, галаву прытуліць)*, Гэта добразычлівыя і жартоўныя пажаданні *(Каб дзяды не ведалі бяды, а ўнукі мукі. Каб было і ў місцы, і ў калысцы.),* народныя параўнанні *(Хоць да раны прыкладай. Баязлівы, як заяц)*, параўнанні з народных песень (*Астаюся, як у полі каліна. Буду шанаваць, як кветачку. Нізенька, як матульцы, пакланіцца*.)

Сёння мы дакранёмся да залацінак народнай мудрасці, папоўнім слоўны запас россыпам народных выказванняў.

Як вы мяркуеце: а навошта нам трэба ведаць трапныя народныя выказванні, прыказкі, крылатыя выразы? *(Фальклор – наша спадчына, мінулае народа, яго традыцыі і звычаі. Нам трэба цікавіцца і ведаць, як жылі нашы продкі, як глядзелі на свет, успрымалі і ацэньвалі жыццё, пэўныя з’явы. Фальклор – крыніца народнай мудрасці, з якой мы чэрпаем народныя залацінкі, узбагачаем сябе.)*

**3.2 З гісторыі фразеалагізма (паведамленне вучня)**

Беларуская мова багатая на яркія вобразныя сродкі выказвання думак і пачуццяў. Народнае слова ўражвае, сваёй самабытнасцю, мудрасцю, яно жыве і сёння ў прыказках, фразеалагізмах. Напэўна вы не раз чулі выраз “Вады не замуціць”. А ці ведаеце вы гісторыю ўзнікнення гэтага фразеалагізма? Давайце паслухаем.

***Паведамленне вучня***

***Дакладна цяжка сказаць, калі і як узнік гэты фразеалагізм, які існуе ў многіх мовах. Мабыць, ён з’явіўся не ў адным месцы, а ў розных народаў. У старажытнасці бялізну мылі на берагах рэк: уважлівыя ў працы жанчыны стараліся не шкодзіць тым, хто жыў ніжэй па цячэнні, не муціць рачную ваду. Калі кажуць пра чалавека “ён вады не замуціць”, то гэта азначае, што ён сціплы, тактоўны, далікатны, вытрыманы.***

Ці бачыце вы гэты куфэрак? Ён чароўны. Паспрабуем адчыніць яго? Не атрымліваецца? Шкада…

А для таго, каб адчыніць чароўны куфэрак, патрэбна прайсці праз выпрабаванні. Вы згодныя? Калі так, то пачынаем.

**3.3 “Падумай – адгадай”**

Без слоў з дапамогай рухаў паказаць фразеалагізм сапернікам, каб яны яго разгадалі і паспрабавалі растлумачыць. За вашымі адказамі будуць сачыць Дзед Усявед і Літарынка.

1. На руках насіць (залішне клапаціцца).
2. Задзіраць нос (задавацца).
3. Мядзведзь наступіў на вуха (няма музычнага слыху).
4. Вадзіць за нос (уводзіць у зман).
5. Як кот наплакаў (мала).
6. Матаць на вус (браць пад увагу).

**3.4 “Сцяжынка мудрасці”**

Прыказка як узор на кашулі-вышыванцы, ажыўляе, расквечвае, узбагачае выказванне. Прыказка дасціпная, трапная, а колькі ў ёй павучальнага сэнсу! Вось мы і выйшлі на сцяжынку, на якой будзем збіраць мудрыя народныя выказванні. Ды перад намі нехта прайшоўся і пераблытаў іх. Ваша задача – скласці прыказкі.

1. Не хвалі сябе, …

2. На вуснах – мёд, …

3. Людзей слухай, …

4. Дзе розумам не дойдзеш, …

5. Шануй бацьку з маткай, …

6. Слухай многа, …

7. Беражонага і …

А)бо другіх не знойдзеш.

Б)а гавары мала.

В)няхай людзі пахваляць.

Г) а ў сэрцы лёд.

Д)дык у кніжцы знойдзеш.

Е) ды свій розум май.

Ж)Бог беражэ.

Адказы: 1в, 2г, 3е, 4д, 5а, 6б, 7ж.

Пагавары са мной на мове,

На нашай роднай, не чужой.

Адчуеш ты – у кожным слове

Душа яднаецца з душой.

Пагавары са мной на мове,

Забудзь на час пра “языкі”.

Няхай гучаць у кожным слове

І продкі нашы, і вякі!

*Ігар Пракаповіч*

**3.5 “Рэчка беларускай мовы”**

Каб перабрацца цераз рэчку, вам трэба пабыць перакладчыкамі і выявіць сваё веданне беларускай мовы. Ваша задача – падабраць рускія адпаведнікі да слоў з беларускай мовы.

1. Спагада – сочувствие, сострадание.
2. Павага – уважение.
3. Крыўда – обида.
4. Сціпласць – скромность.
5. Добразычлівасць – доброжелательность.
6. Усмешка – улыбка.
7. Шчырасць – искренность, откровенность.
8. Сумленне – совесть.
9. Годнасць – достоинство.
10. Кемлівасць – сообразительность, смышлённость, смекалка.
11. Зайздрасць – зависть.
12. Прыгажосць – красота.

Напэўна, вы пагодзіцеся са мной, што беларускае слова маляўнічае, мілагучнае, напеўнгае. Вы паспяхова справіліся з заданнем, і мне хочацца пажадаць, каб кожны дзень вы напаўнялі раку свайго жыцця прыгожымі словамі. Таму і звяртаюся да кожнага з вас – не маўчы па-беларуску, а гавары!

А вас чакае апошняе выпрабаванне.

**3.6 “Загадкі з куфэрка”**

Скарбонкай народнай мудрасці і назіральнасці лічацца беларускія загадкі. Кемлівасці, назіральнасці, вучыліся дзеці, калі адгадвалі загадкі. Высветлім, хто з вас самы здагадлівы і найбольш кемлівы.

Загадкі

1. Сядзіць Пархом на кані вярхом; сам непісьменны, а чытаць дапамагае. (Акуляры.)
2. У “небе” ёсць, у “зямлі” няма, у “бабе” дзве, а ў дзеўцы ні аднае. (Літара “Б”.)
3. Касматы, вусаты, есці пачынае – песенькі спявае. (Кот.)
4. Без чаго чалавек не можа жыць? (Без імя.)

**3.7 Хвілінка-весялінка “Так у нас жартуюць”**

*(міні-інсцэніроўкі)*

–Слухай, Іван, ты ж мне прадаў сляпую кабылу.

-Гэта ж табе лепей: яна будзе есці салому, а думаць, што есць сена.

Ішоў Міхась, а насустрач яму кум.

-Што вязеш, куме?

-Пачакай, зараз скажу.

Кум злез з воза, падышоў і на вуха шэпча:

-Авёс.

-А чаму ты па сакрэце мне гаворыш?

-Каб конь не пачуў.

-Паліна, скажы, як пазбавіцца чужых курэй у сваім агародзе?

-Падкінуць пад плот у сваім агародзе колькі яек, каб суседзі не бачылі, а пазбіраць іх так, каб суседзі бачылі.

**3.8 Хатняе заданне**

Увага! Да сённяшняга мерапрыемства было прапанавана падрыхтаваць прыказкі, якія бытуюць у нашых вёсках, а таксама павер’і і прыкметы. Паслухаем збіральнікаў фальклору.

**Прыказкі**

Хто пытае, той не блудзіць.

Як пасцелешся, так і выспішся.

Усюды добра, а дома лепей.

Не кажы гоп, пакуль не пераскочыў.

Пад ляжачы камень і вада не цячэ.

Добраму чалавеку і чужая болька баліць.

Хто сумленне мае, той чужога не чапае.

Шануй людзей, то і цябе пашануюць.

Ад добрага не ўцякай і ліхога не рабі.

Добра ў той дом зайсці, дзе рады вам гаспадары.

**Прыкметы**

Калі вясна ранняя і цёплая, то будзе халодны май.

Калі ў ясны дзень сонца заходзіць за хмарку, то можа быць дождж.

Калі на Грамніцы певень нап’ецца вадзіцы, то хутка прыйдзе вясна.

Калі куры рана садзяцца на седала, будзе добрае надвор’е.

**Павер’і**

Не трэба дзіцяці даваць першы спечаны блін, бо не хутка чытаць навучыцца.

Хто за ядой пакідае недаедкі і агрызкі, таму чэрці прысняцца.

Каб у дзіцяці была добрая памяць, нельга шыць на дзіцяці, бо праз гэта яно губляе памяць – “зашывае памяць”.

Забараняецца вітаццца праз парог – гэта можа прывесці да спрэчкі.

1. **Падвядзенне вынікаў**

Вось якія вы малайцы! Колькі залацінак народнай мудрасці знайшлі і запісалі. Павер’і, прыкметы, прыказкі – скарб нашай малой радзімы. І я спадзяюся, што вы будзеце паступова ўзбагачаць свае веды пра вусную народную творчасць, а яна – змястоўная і мудрая кніга жыцця.

Падыходзіць да канца наша мерапрыемства. Дзякую кожнаму за ўдзел, за падрыхтоўку і працу. Паслухаем зараз Дзеда Усяведа і Літарынку, якія ўважліва сачылі за вашай гульнёй.

1. **Рэфлексія**

Вы спаборнічалі і вытрымалі ўсе выпрабаванні. А цяпер ацаніце сваю працу, і дапамогуць вам у гэтым залацінкі народнай мудрасці.

Выберыце адпаведны фразеалагізм.

1. З аганьком.
2. З душой.
3. Абы з рук.
4. Цераз пень калоду.